MP-UP में तीन दिन तेज बारिश का अलर्ट; हिमाचल में बर्फबारी से 300 गाड़ियां फंसीं
India Weather Forecast Latest News Today Update; MP-UP on Alert for 3 Days of Heavy Rain, देश में सर्दी जाते ही गर्मी से पहसे बारिश का आगमन हो गया। बीते गुरुवार को राजस्थान,  मध्यप्रदेश, छत्तीसगढ़ और उत्तर प्रदेश समेत पांच राज्यों में तेज बारिस के साथ ओले भी गिरे
देश में सर्दी जाते ही गर्मी से पहले बारिश का आगमन हो गया। बीते गुरुवार को राजस्थान, मध्य प्रदेश, छत्तीसगढ़ और उत्तर प्रदेश समेत पांच राज्यों में तेज बारिश के साथ ओले भी गिरे। मौसम विभाग ने अगले तीन दिनों तक मध्य प्रदेश और उत्तर प्रदेश में बारिश का अलर्ट जारी किया है।
इधर, हिमाचल के कुल्लू-मनाली में और लाहौल स्पीति में बर्फबारी के चलते सड़कों पर फिसलन है, जिस वजह से करीब 300 वाहन अटल टनल में फंस गए और लंबा जाम लगा गया।
वहीं मौसम विभाग के मुताबिक, उत्तर भारत में एक विक्षोभ सक्रिय है। इसके असर से एक चक्रवात साउथ-ईस्ट राजस्थान में 14 मार्च से बना हुआ है। इससे प्रदेश में मौसम बदल गया है। 16 मार्च से फिर एक पश्चिमी विक्षोभ बन गया है। दक्षिण-पूर्वी हवाएं बंगाल की खाड़ी और अरब सागर से नमी लेकर आ रही हैं। इसकी वजह से उत्तर भारत में बारिश, ओलावृष्टि और तेज आंधी की स्थिति बनी हुई है।
राज्यों में मौसम का हाल जानिए...
राजस्थान: 10 से ज्यादा जिलों में बारिश-ओले गिरे, 19 मार्च तक अलर्ट
राजस्थान में किसानों की मुश्किल बढ़ गई है। सक्रिय हुए वेर्स्टन डिर्स्टबेंस के कारण पूरे प्रदेश में अलग-अलग स्थानों पर थंडरस्ट्रॉर्म गतिविधियां शुरू हो गई हैं। देर शाम जयपुर, सीकर के अलावा गंगानगर, झुंझुनूं, बीकानेर समेत 10 से ज्यादा जिलों के कई स्थानों पर तेज हवाओं के साथ बारिश हुई और ओले गिरे। बीकानेर, सीकर में आज भी बारिश जारी है।
कैसा रहेगा मौसम: मौसम में हुए इस बदलाव से दिन का तापमान 4 डिग्री सेल्सियस तक गिर गया। इससे लोगों को गर्मी से राहत मिली। मौसम केन्द्र जयपुर ने 19 मार्च तक मौसम खराब रहने और तेज बारिश की संभावना जताई है। पूरी खबर यहां पढ़ें...
MP: आधे MP में तेज बारिश-आंधी, भोपाल, इंदौर में ओलावृष्टि के आसार
मध्यप्रदेश में 16 मार्च से बारिश का सिस्टम एक्टिव है। पिछले दो दिन से भोपाल, इंदौर, सीहोर, खरगोन, नर्मदापुरम, बड़वानी, देवास, बुरहानपुर, शिवपुरी, बैतूल, रायसेन, ग्वालियर, भिंड, खंडवा, रीवा और सागर में बारिश का दौर जारी है। गुरुवार को भी प्रदेश के कई जिलों में बारिश हुई। भोपाल, मंदसौर में ओले भी गिरे।
कैसा रहेगा मौसम: शुक्रवार को उज्जैन के साथ दमोह के पथरिया और देवास में बारिश हुई। मौसम विभाग की मानें तो भोपाल, इंदौर, नर्मदापुरम, रीवा संभाग के साथ कटनी, जबलपुर, पन्ना, सागर और छतरपुर में तेज आंधी के साथ ओले गिर सकते हैं। इसके साथ ही हवा की रफ्तार 40 से 60Km प्रतिघंटा रह सकती है। आकाशीय बिजली के चमकने और गिरने की भी आशंका है। वहीं 19 मार्च तक तेज बारिश होने का अलर्ट जारी किया है। पूरी खबर यहां पढ़ें...
UP: प्रदेश के 20 शहरों में बरसात और तेज हवा का अलर्ट, 3 दिन अभी ऐसा ही रहेगा मौसम
उत्तर प्रदेश के लखनऊ, कानपुर और आगरा में शुक्रवार सुबह बारिश हुई। वहीं, झांसी और प्रयागराज में काले बादल झाए हैं। मौसम विभाग ने प्रदेश के 20 शहरों में आज बारिश का अलर्ट जारी किया है। इन जगहों पर तेज हवाएं भी चलने का अनुमान है। कानपुर में गुरुवार शाम से शुक्रवार सुबह 10 बजे तक 6.4 मिमी बारिश रिकॉर्ड की गई है।
कैसा रहेगा मौसम: मौसम विभाग ने तीन दिनों तक ऐसा ही मौसम रहने की संभावना जताई है। उन्होंने बताया कि पश्चिमी विक्षोभ के कारण मौसम में यह बदलाव हुआ है।उन्होंने बताया कि पश्चिमी विक्षोभ के कारण मौसम में यह बदलाव हुआ है। जिन 20 शहरों में बारिश का अलर्ट जारी किया है। उनमें प्रयागराज, लखनऊ, बाराबंकी, रायबरेली, अमेठी, मुजफ्फरनगर, बागपत, बरेली, हमीरपुर और झांसी समेत 11 शहर हैं। पूरी खबर यहां पढ़ें...
बिहार: बारिश और ओले से कश्मीर जैसा नजारा, कई शहरों में बारिश-ओले से फसलों को नुकसान, 24 जिलों में अलर्ट
बिहार का मौसम गुरुवार से बदला हुआ है। बेतिया, मोतिहारी, शिवहर समेत कई जिलों में बारिश के साथ ओले भी गिरने से लोगों को गर्मी से राहत मिली है। शिवहर में तो कश्मीर जैसा नजारा देखने को मिला। यहां सड़क, घर, खेत सब जगह ओले की सफेद चादर देखने को मिली।
कैसा रहेगा मौसम: मौसम विभाग के मुताबिक, आज भी बिहार के कई जिलों में बारिश हो सकती है। 24 जिलों में बारिश का अलर्ट जारी किया गया है। शिवहर और सीतामढ़ी के कई ब्लॉकों में आज सुबह चार बजे बारिश और ओलावृष्टि हुई है। इससे एक तरफ जहां लोगों को गर्मी से निजात मिली है। वहीं फसलों को भारी नुकसान हुआ है। आम के पेड़ों से मंजरियां गिर चुकी हैं। पूरी खबर यहां पढ़ें...
छत्तीसगढ़: छत्तीसगढ़ में दक्षिण से आए बादलों ने बदला मौसम, दो दिन तेज बारिश हो सकती है
छत्तीसगढ़ में बुधवार शाम से दक्षिण से आए बादल छाने लगे और गुरुवार को कई जगह बारिश हुई और ओले गिरे। राजधानी रायपुर में सुबह बूंदाबांदी और आउटर में बौछारें पड़ीं। बादलों और बारिश के कारण प्रदेशभर में दोपहर का तापमान कुछ कम हुआ और गर्मी से राहत मिली।
कैसा रहेगा मौसम: मौसम विभाग ने राज्य के कई इलाकों में अगले दो दिन तक तेज बारिश और ओले गिरने की संभावना जताई है। वहीं बताया कि अफगानिस्तान और आसपास सिस्टम के असर से राजस्थान के ऊपर चक्रवात सक्रिय है। इसी तरह, एक द्रोणिका बांग्लादेश से आंध्रप्रदेश तक जा रही है। इस कारण प्रदेश में दक्षिण से नमी आ रही है। पूरी खबर यहां पढ़ें...
हिमाचल प्रदेश: हिमाचल में कई जगह बर्फबारी, अटल टनल से निकाली गई 300 गाड़ियां
हिमाचल प्रदेश के कुल्लू जिले में बनी अटल टनल के दोनों छोर पर बर्फबारी जारी है। इधर कुल्लू-मनाली में और उधर लाहौल स्पीति में बर्फबारी के चलते सड़कों पर फिसलन है, जिस वजह से करीब 300 वाहन अटल टनल में फंस गए और करीब किलाेमीटर लंबा जाम लगा गया। बताया जा रहा है कि इन गाड़ियों को अब अटल टनल से निकाल दिया गया है। पूरी खबर यहां पढ़ें...